DMI har mandag udsendt varsel om kraftig regn og skybrud i de nordjyske østkystkommuner. -Varslet gælder for hele kommunen, men det er formentlig kun ved kysten, der er en egentlig risiko for skybrud, fortæller vagtchef ved DMI Steen Rasmussen. Vejrsystemet er det samme som huserede over Danmark søndag og blandt andet gjorde Hobros første Superliga-kamp på hjemmebane til en særdeles våd fornøjelse. - Det er en koldfront som har bølget frem og tilbage og som lige nu giver meget kraftig regn over Kattegat, siger vagtchefen. Omkring middag ligger fronten over Anholt og vil i eftermiddag trække nord på mod blandt andet Læsø. - Det er Læsø, der er i størst risiko for at blive ramt, men der kan også trække byger ind over østkysten. Det bliver så også det sidste, vi ser til det system og det slipper Nordjylland i dag, siger vagtchefen.

Referat:
En koldfront giver lige nu kraftig regn over Kattegat, og også den nordjyske østkyst kan blive ramt.